L-aħbar taż-żjara tal-Papa ntlaqgħet b'entużjażmu u ferħ ġenwin minn bosta. Tabilħaqq, bħala pajjiż, nistgħu tassew inħarsu 'l quddiem għal din iż-żjara minn Papa li laqat lil tant nies. Kliemu huwa sempliċi, madankollu profond. Kliemu mimli mogħdrija, jinstema' verament awtentiku u l-Bxara t-Tajba li jaqsam ma' ħaddieħor hija frott ta' relazzjoni profonda u personali ma' Kristu. Madankollu, mill-bidu nett tal-pontifikat tiegħu, it-tagħlim tal-Papa Franġisku jniggeż il-kuxjenza tagħna. Fil-fatt, meta t-tagħlim tiegħu jittieħed bis-serjetà, jisfida profondament il-mudelli ekkleżjali, soċjali, ekonomiċi u politiċi tagħna. Waħda mit-temi kritiċi ewlenin li toħroġ ripetutament f'ħafna mid-diskorsi u l-kitbiet tal-Papa Franġisku hija l-hekk imsejħa globalizzazzjoni tal-indifferenza. Proprju l-Ħadd li għadda, waqt intervista mal-ġurnalist Fabio Fazio fuq Rai3, il-Papa Franġisku enfasizza l-indifferenza lejn l-eluf ta' migranti li jispiċċaw jitilfu ħajjithom fil-Baħar Mediterran. Fil-fatt, il-baħar li jdawwarna ġie deskritt kemm-il darba mill-Papa bħala l-akbar ċimiterju fl-Ewropa. Il-bnedmin, speċjalment fejn tidħol il-ħajja ta' dawk fil-periferija tas-soċjetà, qed jiġu kontinwament sagrifikati fuq l-artal tal-kunsiderazzjonijiet ekonomiċi u ġeopolitiċi. Ma nistgħux nippretendu li ma nafux x'qed jiġri madwarna. Kif irrimarka ġustament il-Papa waqt din l-intervista, f'dak li għandu x'jaqsam mal-ksur gravi tad-drittijiet tal-bniedem, bħalma pereżempju qed iseħħ fil-Libja, l-evidenza tinsab hemm għal kulħadd biex jaraha. "Jew aħna aħwa, inkella jiġġarraf kollox." Fuq dan il-livell, nittamaw li ż-żjara tal-Papa tgħin biex iġġib dawk il-bidliet fl-attitudni u l-politika li huma meħtieġa b'urġenza fis-soċjetà tagħna. Dejjem qed issir għażla – konxjament jew inkonxjament – kemm fil-mod ta' kif nittrattaw lil xulxin ta' kuljum, kif ukoll fid-deċiżjonijiet leġiżlattivi u ta' policies li qed jittieħdu fuq livell politiku u ekonomiku. Aħna nagħżlu bejn kultura ta' skart li tittratta lin-nies fil-periferiji tas-soċjetà bħala nies li jistgħu jintremew waqt li ninjoraw ir-responsabbiltajiet kollettivi tagħna lejn id-dar komuni tagħna, u l-kultura ta' wens u inklużjoni li tespandi ċ-ċirku ta' appartenenza tagħna ħalli ħadd ma jibqa' barra miċ-ċirku tagħna. Aħna nagħżlu bejn kultura ta' ħitan li tifred lil "aħna" minn "huma", minn kultura li tilqa', li fiha nersqu qrib xulxin u nħallu lilna nfusna nitqanqlu b'mogħdrija filwaqt li ngħixu dik it-tenerezza u l-qalb tajba li n-nies tal-gżira darba wrew lejn San Pawl u lil dawk kollha abbord il-ġifen li wassalhom Malta. Il-ġimgħa li għaddiet, f'messaġġ li jfakkar it-tieni Jum Internazzjonali tal-Fraternità Umana, li jiġi ċċelebrat kull sena fl-4 ta' Frar, il-Papa Franġisku għal darb'oħra stieden lil kulħadd biex jaqbad il-mogħdija diffiċli li twassal għall-fraternità biex jingħelbu l-preġudizzji, il-kunflitti u d-diviżjonijiet li jifirduna. "Issa mhux żmien għall-indifferenza," insista. "Jew aħna aħwa, inkella jiġġarraf kollox." 'L-għażla li niffaċċjaw kemm bħala pajjiż kif ukoll bħala Knisja hija ċara daqs il-kristall. Dan ma jfissirx li hija sempliċi jew faċli. U hemm fejn il-vjaġġ appostoliku tal-Papa Franġisku f'Malta jieħu importanza u sinifikat akbar. Fil-fatt, kliemu bla dubju jħeġġiġna nagħmlu dan il-vjaġġ riskjuż u diffiċli ta' fraternità permezz tal-kreattività, il-kuraġġ u t-tama. Il-ġesti tiegħu – inkluż iż-żjara tiegħu f'Ħal Far biex jiltaqa' mal-migranti – żgur li se jippreżentaw Knisja u soċjetà li tilqa'. U l-preżenza tiegħu fostna tfakkarna li m’aħniex waħedna fix-xewqa li jkollna soċjetà fejn id-dinjità ta’ kulħadd tkun rispettata bis-sħiħ.